﻿Plērōma anul XIX nr. 2 (2017) 23‑38 Exegeza neotestamentară la Luther și Calvin. Un studiu comparativ bazat pe comentariile celor doi reformatori la Epistola lui Pavel către romani Conf. Univ. Dr. Ciprian‑Flavius Terinte Institutul Teologic Penticostal din Bucureşti Abstract For the two great reformers – Martin Luther and John Calvin – theolog y was not primarily a science systematized by a multitude of university disciplines, but rather the very experimental way of knowing God. That is why biblical exegesis was not for them the exercise of the literary, speculative and bibliographic skills of the intel‑ lectual whose sole interest is building a career. The interpretation of Scripture was the mysterious and transforming experience of understanding God's inspired word through which the reader was to discover new horizons of divine grace, and become more and more willing to know God in Christ the Lord. In this article we will endeavor to identify some characteristic features of the exegetical methods practiced by Luther and Calvin, in order to recover certain aspects related to the tradition of Protestant biblical exegesis. Keywords: biblical exegesis, Epistle tot the Romans, John Calvin, Martin Luther, Reformation Pentru cei doi mari reformatori – Martin Luther şi Jean Calvin – teologia nu era în primul rând o ştiință sistematizată printr‑o multitudine de discipline uni‑ versitare, ci era însăşi calea experimentală a cunoaşterii lui Dumnezeu. De aceea şi exegeza biblică nu era pentru ei exercițiul dexterității literare, speculative şi bibliografice a intelectualului de carieră. Interpretarea Scripturii era experiența tainică şi transformatoare a desluşirii adevărului dumnezeiesc revelat, prin care 23 Ciprian Terinte / Plērōma anul X IX nr. 2 (2017) 23-38 cititorul era tămăduit de cecitatea sa duhovnicească, descoperea noi orizonturi ale harului divin şi devenea tot mai doritor să‑L cunoască pe Dumnezeu în Hris‑ tos Domnul. Mărturia personală a lui Luther cu privire la lectura Epistolei către romani este grăitoare în acest sens: Doream cu ardoare să înțeleg Epistola lui Pavel către romani şi parcă nimic nu‑mi mai stătea în cale decât expresia „dreptatea lui Dumnezeu”, pentru că în accepțiunea mea era acea dreptate în virtutea căreia Dumnezeu este drept şi îl pedepseşte cu dreptate pe cel nedrept. Cu toată viața mea monahală ireproşabilă, mă vedeam înaintea lui Dumnezeu ca un păcătos cu conştiința tulburată şi nu aveam certitudinea că meritele mele aveau să‑l îmbuneze. De aceea, nu puteam iubi un Dumnezeu drept şi mânios, ci mai degrabă îl detestam şi cârteam împotriva lui. Astfel, m‑am agățat de preaiubitul Pavel şi tânjeam să aflu ce a vrut el să spună. Zi şi noapte am tot cugetat, până când am obser vat legătura dintre dreptatea lui Dumnezeu şi afirmația că „cel drept va trăi prin credință”. Apoi am înțeles că dreptatea lui Dumnezeu este acea dreptate prin care El, în harul şi mila lui desăvârşită, ne socoteşte pe noi drepți, prin credință. Din acel moment m‑am simțit renăscut şi parcă intrasem deja pe porțile raiului. Toată Scriptura a căpătat un nou sens: în vreme ce altădată „dreptatea lui Dumnezeu” mă umplea de ură, acum devenise pentru mine dulceața inexprimabilă a unei mari iubiri. Acest text a1 l lui Pavel a fost pentru mine poarta către cer. Calvin, la rândul său, vorbeşte despre aceeaşi strălucire a cunoştinței de Dumnezeu prin Scripturi, care înlătură tenebrele spirituale din mințile credincioşilor: Aşa cum oamenii bătrâni sau miopi, ori cei cu vederea slabă, atunci când le pui în față cel mai frumos volum, chiar dacă îşi dau seama că este vorba despre un fel de scriere, cu greu pot desluşi două cuvinte, însă cu ajutorul ochelarilor vor începe să citească repede, tot astfel Scriptura, catalizând cunoaşterea lui Dumnezeu, altfel confuză în mințile noastre, dispersând nepriceperea noastră, ni‑L arată limpede pe adevăratul Dumnezeu. Aşadar, ea este un dar special în care Dumnezeu, pentru a instrui Biserica, nu utilizează doar nişte învățători muți, ci îşi deschide 2 propria gură preacinstită. La fel ca Luther, Calvin vede în Epistola către romani cheia hermeneutică a 1 Citat preluat din Roland H. Bainton, Here I Stand : A Life of Martin Luther, New York and Nashville, Abingdon‑Cokesbury, 1950, p. 65. 2 Jean Calvin, Învățătura religiei creştine, vol. 1, trad. Daniel Tomuleț şi Elena Jorj, Oradea, Cartea Creştină, 2003, p. 169. 24 Ciprian Terinte / Plērōma anul X IX nr. 2 (2017) 23-38 întreg ii Scripturi: „...oricine va pricepe epistola [către Romani] va avea un fel de 3 deschidere şi o cale de acces spre înțelegerea întregii Scripturi.” Este demn de menționat şi faptul că pentru ambii reformatori, înțeleg erea textului biblic nu este altceva decât descoperirea de Sine a lui Dumnezeu acor‑ dată prin har cititorului. De aceea, interpretarea corectă a Scripturii nu este posi‑ bilă decât pe fondul dorinței sincere a cititorului de a I se supune lui Dumnezeu. „Nimeni nu poate dobândi nici cea mai slabă urmă a doctrinei sănătoase şi co‑ recte, dacă nu este un discipol al Scripturii”, susține Calvin. „Astfel, tot acolo îşi are originea şi adevărata interpretare atunci când îmbrățişăm cu reverență ceea ce îi place lui Dumnezeu să mărturisească despre Sine în ea . Însă nu doar credința 4 [...], ci şi întreaga cunoaştere corectă a lui Dumnezeu se naşte din ascultare.” Aşadar, cel puțin acei cititori ai Bibliei care doresc ca prin tâlcuirea ei să‑L cunoască mai profund pe Dumnezeu vor împărtăşi opinia lui Timothy Geor‑ g5 e, cum că „reformatorii au fost specialişti în exeg eza Sfintei Scripturi”. Prin definiție, însă, maeştrii sunt îndrumători şi modele. De aceea, ne propunem ca prin acest studiu să obser văm felul în care fiecare dintre cei doi reformatori abor‑ dează exegetic textul neotestamentar şi să evidențiem câteva dintre trăsăturile specifice discursului fiecăruia , aşa cum pot fi ele distilate din comentariile lor la Epistola lui Pavel către romani. Precizăm totodată că nu intenționăm, sub nicio formă, să circumscriem rig uros metode exegetice proprii fiecăruia dintre cei doi autori. Am ales comentariile lui Luther şi Calvin la Epistola către romani având în vedere în primul rând faptul că această scriere a fost instrumentul prim pe care Dumnezeu l‑a folosit pentru a‑i revela lui Luther taina dreptății Sale iubitoare, din care izvorăşte harul mântuirii omului prin credința în Hristos. În al doilea rând, dintre toate scrierile Noului Testament, această epistolă a exercitat cea mai profundă înrâurire asupra gândirii teologice a reformatorilor. În al treilea rând, prin strădania competentă a editurii Logos, avem la dispoziție aceste lucrări în limba română. Comentariul lui Luther în limba română este traducerea unei 3 Jean Calvin, Romani, trad. Ștefan Gugura, Cluj‑Napoca, Logos, 2014, p. 18. 4 Calvin, Învățătura religiei creştine, vol. 1, p. 171. 5 Timothy George, Teologia reformatorilor, trad. Teofil Stanciu, Oradea, Editura Casa Cărții, 2017, p. 378. 25 Ciprian Terinte / Plērōma anul X IX nr. 2 (2017) 23-38 e6 diții prescurtate, cea realizată de Kurt Aland. Totuşi, Aland a încercat să înde‑ părteze din text nu exegeza propriu‑zisă, ci opinii doctrinare ale lui Luther, în mod special pe acelea asupra cărora reformatorul avea să revină rectificator mai târziu. 1. Exegeza Noului Testament practicată de Martin Luther 1.1. Analiza propriu‑zisă a textului neotestamentar la Martin Luther Exeg etul Luther nu manifestă o preocupare deosebită pentru desluşirea sensului intenționat de scriitorul sacru, aşa cum vom vedea că este cazul la Calvin. De aceea, el face extrem de rar referiri la categorii filologice, cum ar fi valorile gra‑ maticale ale termenilor biblici, structuri sintactice sau obser vații traductologice. Analiza termenilor şi expresiilor din verset este de obicei scurtă, comentatorul având grijă ca cititorului să‑i rămână clare mai ales ideile privitoare la mântuire, în special cele legate de îndreptățirea prin credință şi harul lui Dumnezeu. Ana‑ liza întreprinsă asupra textului paulin din Romani 8:10 este suficient de suplă pentru a fi redată aici integral : „«Dacă Hristos este în voi», prin credință, asupra căreia am insistat cât se poate de adeseori mai înainte, «atunci trupul vostru este, de fapt, mort», ceea ce înseamnă că este supus morții, adică va muri în mod nece‑ sar – «din pricina păcatului», aşa că nu din pricina faptului că ce este pământesc este trecător, ci ca pedeapsă pentru păcătoşenia sa, «dar duhul vostru», ceea ce înseamnă omul dinăuntru, «este viață de dragul îndreptățirii». În textul grecesc se află «îndreptățire», ceea ce înseamnă că prin meritele credinței în Hristos, C7 are te face drept.” Trebuie obser vat că mențiunea traductologică, altminteri extrem de rară în recuzita exegetică a lui Luther, este prezentă aici pentru relie‑ farea şi clarificarea conceptului de îndreptățire. De cele mai multe ori, comentatorul îl abordează direct pe cititor prin ora‑ litatea stilului său şi prin accentele polemice, asezonate cu imagini vizuale, au‑ ditive şi chiar olfactive, trăsături proprii mai degrabă omiliei, decât comentariu‑ lui exegetic. Iată cum explică Luther expresia „lucru cu neputință Legii” (trad. Cornilescu) din Romani 8:3: „Dar unde rămâne libera voință? Și unde rămân 6 Însemnările lui Luther la Romani (Glose şi Scolii) au fost publicate în D. Martin Luthers Wer‑ ke. Kritische Gesamtausgabe, vol. 56 (Der Brief an die Römer), Weimar, 1938. 7 Martin Luther, Scrieri, vol. 3, trad. Petru Forna, Cluj‑Napoca, Logos, 2013, p. 109‑110. 26 Ciprian Terinte / Plērōma anul X IX nr. 2 (2017) 23-38 cei care se încumetă la a spune că noi ne‑am putea strecura din firea noastră , iubindu‑L pe Dumnezeu peste tot şi toate ?” După o scurtă demonstrație a fap ‑ tului că „Legea nu este în stare să‑i dea păcatului sentința de moarte”, atmosfera teologhisirii devine uşor fetidă : „De aceea respirația ne pute a filozofie, iar noi t8 răncănim despre «legea naturală ».” 1.2. Teologia și aplicația textului neotestamentar la Martin Luther Atunci când învățătura versetului comentat este privitoare la mântuirea dobân‑ dită prin credința omului şi prin harul acordat de Dumnezeu în Hristos, discur‑ sul lui Luther devine foarte consistent doctrinar, iar arg umentația este întărită cu multe alte versete din Scripturi – atât din Vechiul Testament ( în mod special din Psalmi şi Profeți), cât şi din Noul Testament. Atunci când învățătura versetului comentat nu are legătură cu ideea mântui‑ rii dobândite prin har, Luther trece direct la ceea ce am putea numi interpretarea duhovnicească sau devoțională a textului. Dar la comentatorul amintit aceasta are o profunzime aparte, deoarece ea nu se compune din apeluri şi imperative torențiale, ci dintr‑o descriere detaliată a mecanismelor spirituale pe care le im‑ plică afirmația din versetul comentat. Luther dovedeşte astfel că este nu doar un bun cunoscător al Scripturii, ci şi un obser vator atent al metabolismului vieții duhovniceşti. Iată, de pildă, una dintre explicațiile sale pentru rugăciunile ne‑ împlinite ale creştinului: „Motivul şi cauza pentru acestea le constituie superi‑ o9 ritatea planului şi voinței lui Dumnezeu asupra planului şi voinței noastre.” Afirmația este sprijinită cu trei citate din Vechiul Testament (Is 55.8‑9; Ps 94.11; 33.10), după care, sondarea misterului continuă : Din această pricină se întâmplă că Dumnezeu, atunci când îl rugăm pentru ceva, indiferent ce‑ar fi, şi El ne ascultă, ne dă ceea ce am cerut într‑un fel care este altcumva decât ne‑am fi aşteptat; astfel se înstăpâneşte părerea că mânia Sa este şi mai mare după rugăciunile noastre, precum şi că ele sunt şi mai puțin împlinite decât înainte. El face aceasta pentru că este în firea Domnului să distrugă şi să nimicească, în primul rând, tot ce este în noi, păstrând doar ceea ce este al 8 Luther, Scrieri, vol. 3, p. 107. Lat. „Ita olet philosophia in anhelitu nostro, quasi ratio ad opti‑ ma semper deprecetur, et de lege naturae multa fabulamur”, în D. Martin Luthers Werke. Kritis‑ che Gesamtausgabe, vol. 56 (Der Brief an die Römer), p. 355, r. 13‑14. 9 Luther, Scrieri, vol. 3, p. 113. 27 Ciprian Terinte / Plērōma anul X IX nr. 2 (2017) 23-38 Lui [...] Prin această hotărâre plină de cea mai mare îndurare, El ne pregăteşte pentru darurile şi lucrările Lui. Dar noi arătăm că am primit lucrarea şi voia Lui doar dacă ceea ce vrem noi dispare şi lucrarea noastră încetează, venind în fața Domnului fără vreo cerere de‑a noastră, atât în ce priveşte lucrarea care nu se vede, cât şi în cea care se vede.10 De fapt, acest gen de abordare a textului neotestamentar predomină în co ‑ mentariul lui Luther la Epistola către romani. De multe ori, interpretarea du‑ hovnicească a unui verset se încheie apoteotic cu evidențierea modelului hristic în acea privință . De exemplu, în comentariul său la Romani 8:7, Luther pune în antiteză teama păcătosului de Judecata eshatologică şi fericita speranță a cre‑ dinciosului iertat prin har. În paragraful de încheiere, din care cităm doar un fragment, Hristos este înfățişat ca învingător suprem al fricii de judecată şi îna‑ inte‑mergător pentru toți cei care, prin credință, doresc să se împărtăşească de această glorioasă biruință : Această teamă n‑a învins‑o decât Însuşi Hristos, care a răpus moartea şi toate suferințele lumeşti, ba chiar şi moartea veşnică . Cei care cred în El nu trebuie să se mai teamă însă de absolut nimic, ci sunt într‑o fericită stare de mândrie că s‑au ridicat deasupra tuturor acestor rele, râzând şi bucurându‑se ca cei care n‑au putut fi nimiciți sau înghițiți, ci vor să trăiască ei înşişi biruința lui Hristos, aşteptând‑o şi dorind s‑o vadă.11 În comentarea multor versete, predomină ca pondere aplicarea învățăturii apostolului Pavel la situații şi stări ale bisericii din acea vreme. De pildă, Luther foloseşte învățătura din Romani 8:19 – despre creația care îşi aşteaptă cu nerăbda‑ re răscumpărarea – pentru a‑i critica aspru şi îndelung pe cei interesați de filozofie şi ştiințe, deoarece aceştia se bucură şi se fălesc cu o ştiință privitoare la geamătul 12 şi întristarea Creației, în loc să fie mai preocupați de tânjirea ei după restaurare. 1.3. Interacțiunea lui Luther cu alți gânditori în demersul său exegetic Dintre filozofii din vechime, Luther îl aminteşte destul de frecvent pe Aristo‑ tel, dar întotdeauna cu intenții polemice, aşa cum se vede şi în tâlcuirea sa la 10 Luther, Scrieri, vol. 3, p. 113‑114. 11 Luther, Scrieri, vol. 3, p. 109. 12 Luther, Scrieri, vol. 3, p. 111‑113. 28 Ciprian Terinte / Plērōma anul X IX nr. 2 (2017) 23-38 Romani 8:7: „Nu din fapte şi din acțiuni răsare virtutea, după cum ne învață A13 ristotel, ci din virtuți răsare acțiunea, după cum ne învață Hristos.” Alteori, este subliniată superioritatea învățăturii apostolice față de doctrinele filozofilor, în general: „Apostolul filozofează şi gândeşte altfel despre lucruri decât filozofii şi metafizicienii. Căci filozofii îşi cufundă ochii doar în starea actuală a lucru‑ rilor, ca să capete răspuns pentru «ce» şi «cum», pe când apostolul ne abate privirea de la lucrurile acum de față, de la felul în care ele există prin întâmplare, 14 îndreptându‑ne spre lucruri care se vor petrece.” De o apariție meteorică se 15 bucură şi numele lui Seneca. Mult mai frecvent sunt amintiți sau citați teologi creştini începând cu Au‑ g ustin (354‑430) şi continuând cu Bernard de Clair vaux (1090‑1153), Nicho ‑ laus Lyranus (1270‑1349), Pavel din Burgos (1351‑1435), Johannes Tauler (1300‑1361). 1.4. Folosirea analogiilor pentru explicarea textului biblic Un alt element ce apropie discursul expozitiv al lui Luther mai mult de oralita‑ tea omileticii decât de rigoarea exegezei este prezența analogiilor sau a pildelor retorice. Pentru a lămuri întâietatea virtuții față de faptă , Luther spune că „po‑ m16 ul nu răsare din fructe, ci fructele din pom”. Spusa lui Pavel din Romani 8:26, cum că „nu ştim cum trebuie să ne rugăm” (trad. Cornilescu), îi reține îndelung atenția lui Luther. Ideea este explicată cu ajutorul multor texte vechi‑testamentare, care vorbesc lămurit despre neputința omului de a pătrunde misterul planului divin, urmate de o pildă: „ca şi când lutul, care prin firea sa este făcut pentru plăsmuirea unui ulcior sau a altui vas, s‑ar gân‑ di, în forma pe care o are acum, că este în armonie cu acea formă sau gând pe care v17 rea olarul să i‑o dea.” Această capacitate deosebită de a lămuri ideea teologică de adâncime printr‑o ilustrație foarte accesibilă o putem sesiza şi în argumentația sa privitoare la prezența spirituală a lui Hristos în euharistie. Luther preia o ima‑ 3 Luther, Scrieri, vol. 3, p. 108. 4 Luther, Scrieri, vol. 3, p. 111. 5 Luther, Scrieri, vol. 3, p. 112. 16 Luther, Scrieri, vol. 3, p. 108. 17 Luther, Scrieri, vol. 3, p. 115‑116. 29 Ciprian Terinte / Plērōma anul X IX nr. 2 (2017) 23-38 gine folosită cu mult înainte de Vasile cel Mare pentru a vorbi despre întruparea Mântuitorului, pentru că o găseşte cea mai elocventă – aceea a fierului înroşit în foc. „Și de ce n‑ar putea Hristos să‑şi introducă trupul în elemente? În fierul înroşit, de pildă, cele două substanțe, fierul şi focul, sunt atât de bine amestecate 18 încât orice părticică este atât fier, cât şi foc.” Henry Wansbrough observă corect faptul că în teologhisire „mintea lui Luther lucra mult mai eficient cu imagini – fo19 losite cu neasemuită măiestrie –, decât cu filozofia speculativă.” 2. Exegeza Noului Testament practicată de Jean Calvin 2.1. Analiza propriu‑zisă a textului neotestamentar la Jean Calvin Din exeg eza lui Calvin transpare clar scopul său de a recupera cu precizie intenția autorului sacru, adică sensul literal sau istoric. Astfel, în prefața comentariului său la Epistola către romani, adresată prietenului său Simon Grinée, Calvin pre‑ cizează că „principala virtute a unui comentator constă într‑o concizie lesnicioa‑ să, care să nu conțină nimic obscur. Și [...] întreaga lui sarcină poate fi rezumată într‑un sing ur punct, adică în expunerea şi descoperirea cu precizie a intenției a20 utorului pe care a decis să‑l comenteze...” Dar şi în textul comentariului său, Calvin îşi exprimă acest scop prin formulări de felul : „este o nesocotință să încerci să ordonezi viciile enumerate aici, astfel încât unul să derive din altul, având în vedere că Sf. Pavel nu a avut deloc o atare intenție, ci numai aceea de a21 face o enumerare cât mai completă a acestora” (s.n.). Totuşi, aşa cum bine obser vă O. C. Edwards Jr., recuperarea sensului intenționat de scriitorul sacru la Calvin nu are înțelesul pe care‑l întâlnim astăzi în exegeza istorico‑critică, deoarece reformatorul opera cu un principiu hermeneutic din ce în ce mai rar întâlnit în exegeza contemporană – acela al unității desăvârşite a Sfintelor Scrip ‑ turi. Spre exemplu, Calvin credea că interpretările hristologice date de scriitorii Noului Testament la anumite texte veterotestamentare erau inspirate de acelaşi 18 Luther, „The Adoration of the Sacrament”, în J. J. Pelikan, H. C. Oswald & H. T. Lehmann (eds.), Luther's Works, vol. 36, Philadelphia, Fortress Press, 1959, p. 282. 19 Henry Wansbrough, The Use and the Abuse of the Bible. A Brief History of Biblical Interpreta‑ tion, London, T & T Clark, 2010, p. 109. 20 Calvin, Romani, p. 17. 21 Calvin, Romani , p. 54. 30 Ciprian Terinte / Plērōma anul X IX nr. 2 (2017) 23-38 Duh Sfânt care inspirase întreg Vechiul Testament. Calvin nu vedea în interpre‑ tarea sa una dintre multele perspective asupra textului biblic, ci era convins că Duhul Sfânt îl călăuzea pe exegetul credincios către mesajul pe care, cu veacuri în urmă, i‑l inspirase autorului biblic. În aceste condiții, orice interpretare a unui pasaj care nu concorda cu învățătura de ansamblu a Sfintelor Scripturi trebuia 22 socotită eronată, pentru că Duhul Sfânt nu se putea contrazice pe Sine. În exegeza lui Calvin la Epistola către romani lectura textului comentat este liniară , urmând diviziunile şi subdiviziunile acestuia, ceea ce conferă explicației un caracter unitar şi coerent. Cititorul este ajutat să urmărească firul arg umen‑ tativ al scriitorului sacru, având mereu în vedere linia tematică ce străbate textul analizat. De pildă, conform lui Calvin, prin pasajul din Romani 1:8‑12 aposto ‑ lul Pavel doreşte să le dovedească creştinilor romani iubirea ce le‑o poartă , chiar dacă nu‑i vizitase încă. În aceste condiții, comentatorul reliefează şi sistematizea‑ ză acele argumente pe care Pavel le foloseşte pentru a le dovedi cititorilor iubirea sa pentru ei. Acestea sunt: lăudarea credinței lor (v. 8), jurământul său înaintea l23 ui Dumnezeu („martor îmi este Dumnezeu” – v. 9), rugăciunile sale pentru romani (v. 10) şi dorința de a le fi de folos (v. 11‑12). Structura explicației este cu atât mai riguros întocmită, cu cât unul dintre aceste argumente (cel de‑al doilea) este, la rândul său, susținut cu subargumente, rezultând astfel o adevărată schiță exegetică a pasajului. Astfel, structura arg umentației pauline, aşa cum o vede Calvin, poate fi schițată după cum urmează : Dovezi ale iubirii lui Pavel pentru credincioşii romani (Romani 1:8‑12) I. Lăudarea credinței lor de către Pavel (v. 8) II. Jurământul lui Pavel înaintea lui Dumnezeu (v. 9) a. Întărit de cucernicia sa („îl slujesc în duhul meu”) b. Întărit de lucrarea sa („în Evanghelia Fiului Său”) III. Rugăciunile lui Pavel pentru creştinii romani (v. 10) IV. Dorința lui Pavel de a le fi de folos creştinilor romani (v. 11‑12) 22 O. C. Edwards Jr, A History of Preaching, Nashville, Abingdon, 2004, p. 320. 23 În opinia lui Jean Calvin (Romani, p. 37‑38), Domnul Isus Hristos nu a abolit cu totul ju‑ rămintele, ci le‑a adus la adevărata lor întrebuințare, revelată inițial prin Lege. Or, aceasta con‑ damna doar sperjurul şi jurămintele inutile. În consecință, atunci când jurăm, spune Calvin, trebuie să urmăm cumpătarea şi respectul pe care le vedem la apostoli, dar şi solemnitatea cu care Dumnezeu este invocat ca martor, pentru ca în cazul în care se jură mincinos, El să se răzbune. 31 Ciprian Terinte / Plērōma anul X IX nr. 2 (2017) 23-38 Calvin îşi propune să ajungă la sensul originar al textului biblic folosind cu preponderență metode filologice, precum analize semantice şi stilistice, dar şi in‑ terpretări ale construcțiilor sintactice greceşti. În formularea paulină „prin care am primit harul şi slujba de Apostol” (Rom. 1:5), Calvin identifică fig ura de stil numită hipalagă, prin intermediul căreia Pavel spune că primise „harul slujbei 24 de apostol”. Comentatorul obser vă că, atunci când vorbeşte despre mântuirea mai întâi a iudeului, apoi a grecului (Rom. 1:16), Pavel foloseşte sinecdoca. Prin g25 reci, scriitorul sacru îi are în vedere, de fapt, pe toți păgânii. La Calvin întâl‑ nim de nenumărate ori formulări de g enul „în originalul grecesc avem cuvânt cu cuvânt...”, sau „cuvântul grecesc pe care noi l‑am tradus cu... înseamnă...”. Alteori, reformatorul amendează traducerile pe care le avea la îndemână : „prefer să tra‑ d26 uc astfel cuvântul grecesc, şi nu [...] cum a făcut‑o Erasmus”. Spre deosebire de Luther, Calvin interpretează fiecare cuvânt sau expresie din verset, pe cele mai greu de înțeles reformulându‑le cu propriile‑i cuvinte. Cu toate aceste, el rămâne consecvent principiului conciziei, despre care îi scria lui Grinée în prefață, motiv pentru care, atunci când textul i se pare foarte limpede, comentatorul se limitează la precizarea acestui lucru: „Următoarele cuvinte nu p27 rezintă nicio dificultate : avariție, pizmă, ucidere.” Spre deosebire de Luther, Calvin recurge mai rar la texte biblice ajutătoa‑ re, iar atunci când este cazul o face mai degrabă pentru elucidarea versetului comentat, nu pentru a încadra învățătura doctrinară a versetului în mozaicul teologiei biblice, aşa cum făcea Luther. 2.2. Teologia și aplicația textului neotestamentar la Jean Calvin După explicarea propriu‑zisă a textului, Calvin notează uneori şi implicațiile doctrinare ale acestuia. Doctrina mântuirii inițiate prin alegerea suverană a lui Dumnezeu, izvorâtă exclusiv din îndurarea Sa , este limpede articulată în exegeza lui Calvin, chiar şi atunci când în textul biblic ea apare doar tangențial. Pavel îi numeşte simplu pe romani „preaiubiți de Dumnezeu şi chemați să fiți sfinți” 24 Calvin, Romani , p. 33. 25 Calvin, Romani , p. 44. 26 Calvin, Romani, p. 50. 27 Calvin, Romani , p. 55. 32 Ciprian Terinte / Plērōma anul X IX nr. 2 (2017) 23-38 (Rom. 1:7), dar Calvin vede aici o învățătură mai amplă : „Sfântul Pavel nu socoteşte fără îndoială că meritul mântuirii noastre se află în noi înşine, ci doar arată că ea provine în întregime din acest izvor: din iubirea gratuită şi părinteas‑ că a lui Dumnezeu față de noi. Căci iată cum îşi încheie el prima introducere : Dumnezeu ne iubeşte. Or, ce motiv poate El avea ca să ne iubească, decât numai pura Sa bunătate ? De aceasta depinde şi chemarea, prin care, atunci când ştie că a venit timpul potrivit, pecetluieşte înfierea Sa în cei pe care i‑a ales mai dinainte 28 în mod gratuit.” Dreptatea lui Dumnezeu în Hristos, care îi este transferată creştinului prin credință, este prezentată de Calvin cu sens strict judiciar, nu şi o29 ntologic (vezi Rom. 1:17). Transpare uneori şi combinația , specific calvinistă, dintre harul mântuirii şi bunăstarea materială dăruită de Dumnezeu celor mântuiți. Astfel, urarea lui Pa‑ vel „har vouă şi pace de la Dumnezeu” este interpretată astfel de către Calvin: „Dintre toate lucrurile, cel mai de dorit este să‑L avem pe Dumnezeu binevoitor şi favorabil, fapt semnificat prin cuvântul har. Apoi, să avem prin intermediul Lui prosperitate şi rezultate bune în toate treburile noastre, ceea ce comportă 30 cuvântul pace.” Dar asta nu înseamnă că în gândirea lui Calvin exista ceea ce modernitatea avea să numească „teologia prosperității”, deoarece în rândurile imediat următoare comentatorul biblic precizează că „atitudinea binevoitoare a lui Dumnezeu față de noi [...] face să ne bucurăm de o prosperitate adevărată 31 şi permanentă, chiar şi adversitățile ser vind la înaintarea mântuirii noastre.” Reformatorilor, şi lui Calvin în mod special, li s‑a reproşat uneori raționalismul rece şi lipsa fiorului mistic în teologhisire. Găsim, însă, pasaje în exegeza lui Calvin care pot dovedi că această critică nu este una întru totul în‑ temeiată . Deşi despre dreptatea lui Dumnezeu reformatorul vorbeşte în terme‑ nii riguroşi ai justiției, atunci când explică expresia paulină „din credință şi care duce la credință” (Rom 1:17), limbajul lui Calvin abundă în metafore şi imagini vizuale caracteristice strădaniei teolog ului de a zugrăvi înălțimi duhovniceşti greu exprimabile în limbaj omenesc. „De îndată ce gustăm Evanghelia – spune Calvin –, vedem deja fața lui Dumnezeu, veselă şi iubitoare, dar de la o anumită 28 Calvin, Romani , p. 35. 29 Calvin, Romani , p. 44. 30 Calvin, Romani, p. 35. 3 Calvin, Romani , p. 35. 33 Ciprian Terinte / Plērōma anul X IX nr. 2 (2017) 23-38 depărtare, apoi, după cum înaintăm în frica lui Dumnezeu, contemplăm cu mai multă limpezime şi într‑un mod mai familiar harul lui Dumnezeu, ca cineva care 32 s‑ar apropia tot mai mult ca să vadă tot mai bine un lucru.” De aceea, pentru Calvin interpretarea teologică nu se rezumă la reliefarea implicațiilor doctrinare ale textului. Este de‑a dreptul fascinantă preocuparea sa pentru înțelegerea şi explicarea realităților duhovniceşti din spatele textului biblic. Suntem lăsați să înțelegem adesea că apostolul Pavel descrie doar simpto ‑ mele comportamentale sau sociale ale unor realități şi mecanisme duhovniceşti profunde, pe care comentatorul se simte oblig at să i le explice cititorului Scrip ‑ turii, astfel încât acesta din urmă să înțeleag ă temeiurile afirmațiilor din text. De pildă, în Romani 1:18‑32 apostolul Pavel descrie depravarea lumii păgâne, care a înăbuşit orice formă de revelație divină prin necurăția traiului păcătos. Pasajul biblic se încheie cu următoarea concluzie, pe care o cităm după comentariul lui Calvin: „Care, deşi au cunoscut dreptatea lui Dumnezeu, şi anume că cei care fac astfel de lucruri merită să moară, nu numai că le fac, dar îi mai şi favorizea‑ ză pe cei care le fac” (Rom 1:32). În interpretarea pe care o dă acestui verset, Calvin nu este preocupat de aspecte tehnice ale textului biblic, probabil pentru că nu le‑a socotit necesare, ci încearcă să‑l conducă pe cititor către subtilitățile duhovniceşti ale situației descrise în text. Comentatorul pare a se apropia de textul sacru cu întrebări de genul : Cum s‑a produs această situație? Care este re‑ alitatea nevăzută ce o generează? Reformatorul propune următoarea explicație : „Căci atunci când un om se ruşinează, mai există în el speranță că se va îndrepta ; dar atunci când, prin deprinderea de a face rău, te‑ai înverşunat până într‑atât în neruşinare, încât viciile îți procură plăcere şi le încuviințezi ca pe nişte virtuți, 33 speranța îndreptării nu mai există.” Încercând apoi să‑i împărtăşească cititoru‑ lui cazna înțelegerii adâncimilor textului, Calvin continuă : „Acesta este sensul pe care li‑l dau acestor cuvinte, deoarece văd că Apostolul a vrut să spună aici un l34 ucru mai grav, mai muşcător, şi nu pur şi simplu să prezinte actele vicioase”. În comentariul lui Calvin la Epistola către romani digresiunile aplicative sunt mai puține. Ele exprimă , uneori, reflexele polemice ale autorului, din care 32 Calvin, Romani , p. 45. 33 Calvin, Romani, p. 56. 34 Calvin, Romani , p. 56. 34 Ciprian Terinte / Plērōma anul X IX nr. 2 (2017) 23-38 țâşnesc pe alocuri metafore acide şi epitete contondente: „Trebuie obser vat şi faptul că slujba Apostolului constă în predicarea Evangheliei. De unde rezultă câtă batjocură merită aceşti câini muți, care, neputând să fie recunoscuți de noi prin nimic altceva decât prin mitrele şi cârjele lor, ca şi prin alte asemenea măşti, 35 se laudă , totuşi, că sunt urmaşii apostolilor.” Prin comparație cu această descri‑ ere şfichiuitoare a episcopilor catolici, caracterizarea anabaptiştilor ca „visători şi s36 uperstițioşi” nu pare decât o blajină mustrare părintească . Uneori, digresiunea aplicativă este introdusă lămurit prin formule de comutare – „de aici avem de primit o învățătură foarte utilă”, „învățăm de aici că...” –, iar alteori prin trecerea exprimării de la persoana a III‑a la persoana I plural. Ca şi în cazul lui Luther, aplicațiile nu se prezintă ca imperative sau apeluri, ci sub forma unei desluşiri a versetului plasată în spațiul importanței existențiale sau chiar a imediatului zilnic. Astfel, oamenii „fără minte, nerespectând deloc ce au promis” („călcători de cuvânt” în traducerea Cornilescu) amintiți în Rom 1:31 sunt aceia „cu care nu ne putem apuca de vreo treabă serioasă şi care prin lipsa lor de loialitate încalcă mereu dreptatea statornicită de societatea umană 37 sau care nu au nici sinceritate, nici statornicie, nici fermitate a cuvântului.” 2.3. Interacțiunea lui Calvin cu alți gânditori în demersul său exegetic Și Calvin, la fel ca Luther, face referiri la filozofii greci din vechime, dintre care, 38 spune el, Platon este „cel mai înțelept şi mai cumpătat dintre toți”. Alteori este amintit doar curentul filozofic cu învățătura căruia este comparată ideea verse‑ t39 ului comentat: „vechii filozofi, numiți stoici.” Pentru Calvin, tradiția nu mai reprezintă o grilă exegetică. Totuşi, îi citea‑ ză pe Origen (185‑254), Lactanțiu (240‑320), Eusebiu de Cezareea (263‑339), Aug ustin (354‑430), Ambrosiaster (ale cărui scrieri sunt atribuite Sf. Ambro ‑ zie), dar şi teologi recenți sau contemporanii lui, cum ar fi Erasmus de Rotter‑ dam (1466‑1536) şi Martin Bucer (1491‑1551). Contribuțiile comentatorilor 35 Calvin, Romani , p. 31. 36 Calvin, Romani , p. 37. 37 Calvin, Romani , p. 55. 38 Calvin, Romani, p. 50. 39 Calvin, Romani , p. 55. 35 Ciprian Terinte / Plērōma anul X IX nr. 2 (2017) 23-38 anteriori sunt privite cu un ochi critic ; uneori sunt aprobate : „Sf. Aug ustin trage din acest pasaj excelenta concluzie că mila este o virtute creştină, cu totul altfel 40 decât ceea ce spuneau vechii filozofi” ; alteori opiniile lor sunt contrazise. De cele mai multe ori, numele interpreților cu care se interacționează nu sunt spe‑ cificate, ci se folosesc doar expresii precum: „alții explică...” sau „unii au înțeles prin aceste cuvinte...”, sau „unii cred că...” etc. Concluzii Obser vația metodologică cea mai facilă este cea privitoare la diferențele de stilis‑ tică exegetică dintre cei doi reformatori. Pe Calvin l‑am descrie astăzi ca fiind mai rig uros ştiințific, mai tehnic, datorită interesului său pentru descoperirea mesa‑ jului intenționat de scriitorul sacru. Metodolog ic, exegeza sa este mai apropiată de ceea ce numim astăzi metoda exegetică istorico‑gramaticală, cu precizarea că la Calvin digresiunile teologice sunt numeroase şi, pe alocuri, vaste. De dragul clarității, merită menționat că exegeza biblică a lui Calvin diferă prin chiar fun‑ damentele şi scopurile ei de abordarea istorico‑critică modernă. De cealaltă parte, în termenii tehnici ai biblismului contemporan, am spune despre comentariul lui Luther că este mai degrabă unul teologic, deoarece autorul nu este preocupat de detaliul exegetic, ci de substanța teologică a versetului sau a pasajului biblic pe care‑l comentează . Chiar dacă tradiția creştină nu mai reprezintă o autoritate hermeneutică in‑ contestabilă, nici Luther, nici Calvin nu o evacuează din sfera reflecției teologice şi a interpretării biblice. Părinții răsăriteni ai Bisericii sunt citați, ce‑i drept, mai mult de Calvin, dar şi el o face extrem de rar în comentariul său la Romani. La fel, autorii creştini din primele trei secole au parte de câteva apariții meteorice. Cel puțin în comentariilor lor la Epistola către romani, Luther şi Calvin se ra‑ portează la tradiția creştină de aşa manieră, încât cititorului i se lasă impresia că aceasta ar începe cu Augustin. Dar, spre deosebire de unii dintre bibliştii academici contemporani, cei doi reformatori nu se află într‑o căutare delirantă a originalității, de aceea nici nu reuşesc să‑l lase pe cititor cu respirația tăiată prin găselnițe teologice stupefiante. Atât Luther, cât şi Calvin sunt preocupați de bunăstarea duhovnicească a Bise‑ 40 Calvin, Romani , p. 55. 36 Ciprian Terinte / Plērōma anul X IX nr. 2 (2017) 23-38 ricii. Din exegeza lor se degajă sensibilitate pastorală față de provocările doctri‑ nare şi spirituale ale Bisericii din acea vreme. Calvin şi‑a declarat fără echivoc preocuparea pastorală pe fondul căreia a întreprins demersul exegetic : „nu există niciun motiv care să mă determine la această înfăptuire decât binele public al b41 isericii.” De asemenea, ambii reformatori întreprind incursiuni pătrunzătoare în me‑ tabolismul nevăzut al vieții de credință şi se dovedesc a fi buni cunoscători ai sufletului omenesc. Dar exegeza lor reflectă şi un orizont cultural foarte vast. Ei compară, din când în când, ideile biblice cu cele ale filozofilor din vechime, pen‑ tru a arăta clar superioritatea revelației dumnezeieşti față de izvodirile rațiunii umane, oricât de iscusită ar fi aceasta. Comentatorii anteriori ai textului sacru nu sunt respinşi în mod suveran, chiar dacă uneori sunt contrazişi. Pe alocuri, au‑ torul comentariului chiar expune cu modestie şi alte posibilități de interpretare a versetului biblic, creându‑i cititorului spațiu mental pentru opinii alternative. În fine, este greu de omis faptul că, deşi diferite ca metodă, atât exegeza lui Luther, cât şi cea a lui Calvin au un telos comun – Isus Hristos. Cititorul celor două comentarii ale Epistolei către romani îl întâlneşte mereu pe Hristos pe par‑ cursul lecturii, lectură care îl şi conduce mereu către Hristos, chiar şi atunci când doctrina dominantă a pasajului biblic nu este hristolog ia. Bibliografie Bainton, Roland H., Here I Stand : A Life of Martin Luther, New York and Nashville, Abingdon‑Cokesbur y, 1950. Calvin, Jean, Învățătura religiei creştine, vol. 1, trad. Daniel Tomuleț şi Elena Jorj, Oradea, Cartea Creştină, 2003. ____________, Romani, trad. Ștefan Gug ura , Cluj Napoca, Logos, 2014. Edwards, O. C. Jr, A History of Preaching, Nashville, Abing don, 2004. George, Timothy, Teologia reformatorilor, trad. Teofil Stanciu, Oradea, Editura Casa Cărții, 2017. Luther, Martin, Der Brief an die Römer, în D. Martin Luthers Werke. Kritische Gesamtausgabe, vol. 56, Weimar, 1938. 41 Calvin, Romani , p. 19. 37 Ciprian Terinte / Plērōma anul X IX nr. 2 (2017) 23-38 ________, Scrieri, vol. 3, trad. Petru Forna , Cluj‑Napoca, Logos, 2013. Pelikan, J. J.; Oswald, H. C.; Lehmann, H. T. (eds.), Luther's Works, vol. 36, Philadelphia, Fortress Press, 1959. Wansbrough, Henry, The Use and the Abuse of the Bible. A Brief History of Biblical Interpretation, London, T & T Clark, 2010. 38